Document ID: 32015D0522

KOMISJONI RAKENDUSOTSUS (EL) 2015/522,
25. märts 2015,
milles käsitletakse teatavaid kaitsemeetmeid seoses alatüüpi H5N8 kuuluva kõrge patogeensusega linnugripiga Ungaris
(teatavaks tehtud numbri C(2015) 1711 all)
(Ainult ungarikeelne tekst on autentne)
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
ning arvestades järgmist:
(1)
Linnugripp on lindude nakkav viirushaigus, millesse võivad nakatuda ka kodulinnud. Kodulindude nakatumisel linnugripiviirustesse avaldub haigus peamiselt kahes vormis, mida eristatakse nende virulentsuse järgi. Madala patogeensusega haigusvorm põhjustab tavaliselt ainult kergeid sümptomeid, kõrge patogeensusega vormi tagajärjeks on aga enamiku kodulinnuliikide puhul lindude väga suur suremus. Kõnealusel haigusel võib olla ränk mõju kodulinnukasvatuse tasuvusele.
(2)
Linnugrippi leitakse peamiselt lindudelt, kuid teatavatel asjaoludel võib nakkust esineda ka inimestel, kuigi see oht on üldiselt väga väike.
(3)
Linnugripi puhangu korral on oht, et haigusetekitaja võib levida muudesse ettevõtetesse, kus kasvatatakse kodu- või muid vangistuses peetavaid linde. Selle tulemusel võib see eluslindudega või nende toodetega kauplemise tagajärjel levida ühest liikmesriigist teistesse liikmesriikidesse või kolmandatesse riikidesse.
(4)
Nõukogu direktiiviga 2005/94/EÜ (3) on kehtestatud teatavad ennetusmeetmed, mille eesmärk on jälgida linnugripiga seotud olukorda ja linnugrippi varakult avastada, ning minimaalsed tõrjemeetmed, mida kohaldatakse selle haiguse puhkemisel kodu- või muude vangistuses peetavate lindude seas. Selles direktiivis on sätestatud kaitse- ja järelevalvetsoonide kehtestamine kõrge patogeensusega linnugripi puhangu korral.
(5)
Pärast Ungari teadet kõrge patogeensusega linnugripi alatüübi H5N8 puhangust 24. veebruaril 2015 Ungaris Békési komitaadis asuvas nuumpardifarmis võeti vastu komisjoni rakendusotsus (EL) 2015/338 (4).
(6)
Rakendusotsuses (EL) 2015/338 on sätestatud, et Ungari poolt kooskõlas direktiiviga 2005/94/EÜ kehtestatud kaitse- ja järelevalvetsoonid peavad hõlmama vähemalt kõnealuse rakendusotsuse lisas kaitse- ja järelevalvetsoonidena loetletud piirkondi. Rakendusotsust (EL) 2015/338 kohaldatakse kuni 26. märtsini 2015.
(7)
Ajutised kaitsemeetmed, mis kehtestati pärast haiguspuhangu algust Ungaris, on nüüdseks alalises taime-, looma-, toidu- ja söödakomitees läbi vaadatud ning piirangutega alasid on nüüd võimalik täpsemalt kirjeldada.
(8)
Selleks, et hoida ära tarbetute häirete tekkimine liidusiseses kaubanduses ja põhjendamatute kaubandustõkete kehtestamine kolmandate riikide poolt, on vaja liidu tasandil määratleda Ungari kehtestatud kaitse- ja järelevalvetsoonid koostöös kõnealuse liikmesriigiga ja kehtestada kõnealuse piirkondadeks jaotamise kehtivusaeg.
(9)
Selguse huvides tuleks rakendusotsus (EL) 2015/338 kehtetuks tunnistada.
(10)
Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Ungari tagab, et vastavalt direktiivi 2005/94/EÜ artikli 16 lõikele 1 kehtestatud kaitse- ja järelevalvetsoonid hõlmavad vähemalt piirkondi, mis on käesoleva otsuse lisa A ja B osas loetletud kaitse- ja järelevalvetsoonidena.
Artikkel 2
Rakendusotsus (EL) 2015/338 tunnistatakse kehtetuks.
Artikkel 3
Käesolev otsus on adresseeritud Ungarile.
Brüssel, 25. märts 2015

Labels: 18
6